ད་ཐེངས་ཀྱི་འགྲེམས་སྟོན་ཐོག་པར་རིས་ཡོད་པའི་ཁྱོན་འགྲེམས་པང་འགྲེམས་སྟོན་བྱས་པ་དང་ཆབས་ཅིག་ཀྲུང་གོའི་དབུལ་སྐྱོར་གྲུབ་འབྲས་མཚོན་པའི་བརྙན་ལམ་རེས་འཁོར་ངང་བསྟན་པ་རེད།གསར་འགོད་པས་འགྲེམས་སྟོན་གྱི་པར་རིས་ནང་སྒྱུར་བཅོས་སྒོ་དབྱེ་བྱས་ནས་ལོ་སོང་རིང་ཀྲུང་གོས་མི་དམངས་ཀྱི་ལྟོ་གོས་གནད་དོན་ཐག་གཅོད་དང་མི་འབོར་དབུལ་པོ་དུང་ཕྱུར་ཉུང་དུ་བཏང་བའི་གནས་ཚུལ་ཡོད་ལ།ཀྲུང་གོའི་ལོ་དགུའི་ལམ་ལུགས་ཀྱི་འོས་འགན་སློབ་གསོ་ཕྱོགས་ཡོངས་ནས་ཁྱབ་རྒྱུ་མངོན་འགྱུར་བྱུང་བ་དང་འཛམ་གླིང་ཐོག་གི་གཞི་ཁྱོན་ཆེ་ཤོས་ཀྱི་དམངས་ཡོངས་ཀྱི་སྨན་བཅོས་འགན་བཅོལ་མ་ལག་དང་སྤྱི་ཚོགས་འགན་ལེན་ལམ་ལུགས་བཙུགས་པའི་ལོ་རྒྱུས་རང་བཞིན་གྱི་ནང་དོན་ཡང་ཡོད་པ་མཐོང་།དེ་དང་ཆབས་ཅིག་གཞི་རིམ་གྱི་དམངས་གཙོའི་འདེམས་བསྐོ་དང་།རིག་གནས་འཕེལ་རྒྱས།སྣོད་བཅུད་སྲུང་སྐྱོང་བཅས་དང་དེ་བཞིན་གོ་ལ་ཧྲིལ་པོའི་འགྲོ་བ་མིའི་ཐོབ་ཐང་བཅོས་སྐྱོང་ནང་ཞུགས་པ་སོགས་ཀྱི་ནང་དོན་མཚོན་པའི་པར་རིས་མང་པོ་ཡོད་པ་དེ་དག་གིས་ལྟ་སྐོར་བ་ཚོར་གསོན་ཉམས་དོད་པོའི་སྒོ་ནས་ཀྲུང་གོས་འགྲོ་བ་མིའི་ཐོབ་ཐང་གི་བྱ་གཞག་ཁག་ལ་མུ་མཐུད་སྐུལ་འདེད་གཏོང་བའི་ལོ་རྒྱུས་ཀྱི་རྗེས་ཤུལ་མངོན་པར་བྱས་ཡོད།